Nismagħhom jgħidu li ġurnata hija twila fil-politika. U nasal ngħid li huwa vera. Anzi anki ftit sigħat huma twal. Tiskanta messaġġ fuq il-mobile kif jaqla' riefnu ta' inkwiet u jiftaħ ġrieħi u jqajjem mejtin. Jekk ma temmnux lili saqsu ftit lil PN. Hekk kif kienu qegħdin fl-eqqel ta' kampanja ġbir ta' fondi f'ġieħ il-libertà u d-demokrazija u kienu kollha jippontifikaw it-trasparenza u l-governanza tajba, in-negozjant li laqqmu korrot filgħodu kixfilhom l-għawwar waranofsinhar. Sibna li jgerfxu u jħawdu dawn ukoll, waqt li jipprietkaw is-serjetà. Addio l-liġi tal-finanzjament tal-partiti. Imma l-parti skandaluża hi li allegatament id-donazzjonijiet ġew mitluba speċifikament sabiex ikopru l-ispejjeż tal-impjegati għolja partikolari tal-PN. Bilfors tissusspetta li kien qed jiġri dan meta għandhom daqs dawk impjegati amministrattivi b'pagi sostanzjali f'partit li qed jegħreq fid-dejn u ma jistax jieħu ruħ finanzjarjament tant li kull sitt ġimgħat qed jagħmlu ġbir ta' fondi, joħolqu skema wara l-oħra bħal taċ-ċedoli u mbagħad issa tal-mużajk u f'kull attività tal-massa, l-attivisti saru sagristani jiġru wara n-nies bil-bramel. Il-mistoqsija tiġi waħidha, min qed jagħmel tajjeb għal pagi tal-impjegati għolja l-oħra tal-PN? Żgur li m'hemmx negozjanti oħrajn li qed jippompjaw l-eluf biex jitħallsu l-pagi tal-kbarat? Għax din hi l-ħelwa. Dawn id-donazzjonijiet jintużaw għal pagi tal-impjegati tal-qalba. L-impjegat iż-żgħir fid-Dar Ċentrali ilu li ngħata is-sensja. Wara dan it-tsunami kollu nikkonkludu kemm il-PN huwa partit imdawwar bl-ipokrezija, kemm il-Kap tagħhom huwa falz. Mhux hu għamlu dan it-tgerfix, sabu hemm, qalilna. Safejn naf jien fl-amministrazzjoni preċedenti huwa kien il-Viċi Kap u saħansittra il-mibgħut speċjali. Mela kien parti minn dak li sejjaħlu tgerfix. U ejja għas-saħħa tal-argument intuh raġun li din is-sistema ta' finanzjament tal-PN sabha hemm, bir-rispett kollu ilu erba' snin kap tal-partit u allura kellu ċans biżżejjed biex jirranġa s-sistema ġaladarba donnu qed jissuġġerixxi li ma jaqbilx magħha. Il-PL fi stqarrija qal li l-qagħda mwiegħra finanzjarja tal-PN ma tagħtix il-liċenzja lil PN sabiex jibqa' juża dawn is-sistemi li jipprovaw iduru mal-Liġi b'detrement li allegatament jiksruha. Mhix skuża li tinsab dahrek mal-ħajt għax tinsab f'xifer falliment u allegatament jkollok titlob donazzjonijiet kbar u tipprova ddur mal-liġi tal-finanzjament tal-partiti. Imma dan kollu fejn iwassalna? Iwassalna li waqt li sena wara sena nisimgħu lil PN bil-Kap tagħhom iħambqu u jippontaw subgħajhom dwar ħmieġ, korruzzjoni u nuqqas ta' governanza u demokrazija, qed naraw li huma xejn mhuma mal-klassi tal-verġni. U ħelwin wisq dawn tal-PN. Issa li nqabdu bil-qalziet imniżżel, iridu li jbiddlu s-sistema qalu. U għalhekk ħatru kummissjoni biex tagħti l-pariri kif il-finanzjament tal-partiti jkun aktar trasparenti u ġust. Bonġu, ngħidulhom. Kmieni stenbaħtu. Ipokrezija grassa minn partit falz li oppona liġi tal-finanzjamenti tal-partiti għal kwart ta' seklu sħiħ. Fost il-proposti li qed jimbuttaw hemm dik li jkun l-Istat li jiffinanzja lill-partiti. Tajba wkoll. F'25 sena fil-gvern qatt ma smajna li kellhom problemi finanzjarji. Kif il-poplu xkupahom fl-oppożizzjoni, bħal donnu waqa seħer fuqhom u sabu li għandhom miljuni kbar ta' dejn. Dan wara li fil-kampanji ġbir ta' fondi kellhom deputati aħjar minn David Copperfield li jiġu quddiem il-kameras u jibdew joħorġu l-mazez tal-liri minn kull toqba u but li kellhom. Allura dan id-dejn kollu kif akkumula? Din tassew mistoqsija interessanti. Kulħadd jiġbed il-konklużjonijiet tiegħu ta' x'seta' ġara. Imma trid tkun wiċċek infurrat li wara li ġibt il-partit f'din il-qagħda tippretendi li jkun il-poplu permezz tat-taxxi tiegħu li jiffinanzja l-inkompetenza, l-irresponsabbiltà u n-nuqqas ta' governanza tajba u n-nuqqas ta' għaqal ta' partit. Imma l-poplu jiżen u mhux mazzun. U anki qabel ma ġie żvelat dan l-iskandlu li qajjem terremot fil-PN u tellef in-nitfa kredibilità li forsi kien bena tul dawn l-aħħar snin fl-oppożizzjoni, xorta l-poplu bi ħġaru baqa' sod fil-fehma li l-aqwa mexxej li jista jkollha Malta tagħna huwa Joseph Muscat u l-aqwa partit li jista' jkun fil-gvern biex imexxi lil pajjiżna huwa l-Partit Laburista. Oħroġ il-għaġeb però qalulna li l-istħarriġ tal-ġimgħa l-oħra qed jgħid li l-partiti huma ras imb ras minħabba l-margin of error. Xi ħlew hux, bħal dak li qallu, il-margin of error daqs kemm jista' jmur żmerċ 4% 'l isfel jista jitla 4% 'il fuq. Imma le. Għal konvenjenzja tal-PN u biex jipprovaw iżommu l-morall tal-hardcore tagħhom 'il fuq wara din il-majnata tal-iskema pagi, jgħidulhom li l-margin of error se jxaqleb lejhom u l-partiti allura jiġu ras imb ras. Qalulna wkoll li hemm 33% li huma indeċizi u l-benjamini nazzjonalisti qed jikkonkludu li dawn huma votanti li se jivvotaw lil PN fl-elezzjoni ġenerali li jmiss. Ma jgħidux lill-partitarji tagħhom li fl-istħarriġ li sar ftit ġranet qabel l-elezzjoni tal-2013 kien hemm 25% ta' dawk li ġew mistoqsija li qalu li għadhom indeċiżi biex imbagħad wara ftit ġranet irriżulta li l-PL għamel dik ir-rebħa storika b'maġġoranza ta' 36,000. Ma jgħidux lill-partitarji tagħhom li l-Prim Ministru qiegħed dejjem iżid il-popolarità tiegħu fuq il-Kap tal-Oppożizzjoni u issa tela' għal 7% u kif ukoll li d-differenza bejn il-partiti s-sena l-oħra kienet ta' 1.1% u issa telgħet għal 4%.